同翁士特李似表謁巽伯少卿因作醉歌
作者：劉子翬
朝代：宋

paragraphs: 翁劉異氏居同里，奕葉論交今久矣。
隴西京兆實姻連，我既識翁因識李。
巽卿自洛始遷閩，寄食僧房仍密邇。
盍簪雅好有新舊，傾蓋高情無彼此。
酣歌擲劍悲羣公，胡爲局促荒山中。
曲肱放浪雖所樂，樂此亦知吾道窮。
自聞胡馬再南牧，九州何地無兵戎。
世衰成敗不以正，姦宄得意爲英雄。
儒生守經昧時變，憤切氣欲摩蒼穹。
斯言撥棄勿復理，把酒論詩差可喜。
圍爐夜語忘刻漏，吹燈曉色盈窗几。
歸塗草棘縈風袍，主人謝客僕御勞。
雲山悵望一回首，虎豹出穴哀猿號。